90. schôdza NR SR - 1.deň - B. popoludní
Dátum: 2023-05-02
Poslanec: Schlosár, Rastislav (-)
Druh vystúpenia: Vystúpenie v rozprave

137. Vážené panie poslankyne, vážení páni poslanci, pán predsedajúci, pán minister, blíži sa nám pomaly už koniec volebného obdobia, máme už jednu z tých posledných schôdzí a hovorí sa, že to najlepšie býva nakoniec, ale v tomto vašom prípade, pán minister, dávate nakoniec nie to najlepšie, ale dávate nakoniec to najhoršie, čo ste doteraz vo vašej vláde vymysleli. Predkladáte nám tu novelu Trestného zákona, ktorá predstavuje v podstate najväčšiu a najzásadnejšiu zmenu trestného práva za posledných viac ako 15 rokov. Novelu, o ktorej sa v médiách hlavného prúdu nejako veľmi nehovorí, hoci, hoci, ja to hovorím hneď na úvod, prináša totálny rozklad právneho štátu na Slovensku. Priznám sa, že keď som túto vašu novelu študoval pred nejakým časom, tak som zostal, zostal som doslova šokovaný tým, čo ste schopní predložiť do Národnej rady snáď možno v nejakej domnienke, že tú podstatu, čo tu predkladáte, široká verejnosť alebo my tu poslanci nejakým spôsobom nedokážeme zachytiť a pochopiť. A šokovaní, a to hovorím tiež otvorene, šokovaní by mali byť všetci, ktorým ide skutočne o potieranie zločinnosti, kriminality a jednoducho ochranu slovenských občanov pred nebezpečnou kriminalitou. Poďme si to ale teda rozobrať pekne poporiadku. V bode 124 meníte definíciu škody, to ste už hovorili, a to tak, že hranicu vzniku malej škody zvyšujete zo súčasných 266 eur na 500 eur, hranicu vzniku väčšej škody zo súčasných 2 666 eur na 5 000 eur. Hranicu vzniku značnej škody zo súčasných 26 666 eur na 50 000 eur a napokon hranicu vzniku škody veľkého rozsahu zo súčasných 133 000 eur na, až na 250 000 eur. Čo to ale znamená? Lebo na prvý pohľad sú to len nejaké čísla, ale keď si to rozoberieme na drobné, to znamená, že zásadne zmierňujete všetky tresty odňatia slobody za trestné činy, ktoré sú buď viac, alebo menej závislé od výšky spôsobenej škody, respektíve od rozsahu majetkového prospechu. Čiže v praxi za desiatky najrôznejších trestných činov. Ja si tu dovolím niekoľko z nich vymenovať, aby ste mali, pani poslankyne, páni poslanci, predstavu o tom, za čo všetko sa tu bude po novom trestať miernejšie ako tomu bolo doteraz, ak táto novela Trestného zákona bude schválená. Zo skupiny trestných činov proti slobode sú to trestné činy ako pozbavenie osobnej slobody, branie rukojemníka, vydieračský únos, lúpež, vydieranie alebo hrubý nátlak. Zo skupiny trestných činov proti majetku sú to trestné činy ako krádež, sprenevera, potom najrôznejšie druhy podvodov, legalizácia výnosu z trestnej činnosti, ľudovo povedané pranie špinavých peňazí, úžera alebo poškodzovanie cudzej veci. Zo skupiny trestných činov hospodárskych je to zneužitie účasti na hospodárskej súťaži, ohrozovanie obchodného, bankového, poštového, telekomunikačného a daňového tajomstva, zneužívanie informácií v obchodnom styku, manipulácia s trhom, machinácie pri verejnom obstarávaní a verejnej dražbe, poškodzovanie spotrebiteľa, falšovanie, pozmeňovanie a neoprávnená výroba peňazí a cenných papierov, neodvedenie dane a poistného alebo daňový podvod. Zo skupiny trestných činov proti životnému prostrediu to sú ohrozenie a poškodenie životného prostredia, neoprávnené nakladanie s odpadmi, neoprávnené vypúšťanie znečisťujúcich látok, porušovanie ochrany vôd a ovzdušia, porušovanie ochrany rastlín a živočíchov, čiže pytliactvo. Zo skupiny trestných činov proti základom republiky sú to napríklad trestné činy úkladov proti Slovenskej republike, záškodníctva alebo sabotáže. Zo skupiny trestných činov proti poriadku vo verejných veciach zmierňujete tresty pri trestných činoch ako sú útok na orgán verejnej moci, útok na verejného činiteľa, zneužívanie právomoci verejného činiteľa alebo prevádzačstvo. A napokon zo skupiny trestných činov proti iným právam a slobodám sú to trestné činy ako je hanobenie miesta posledného odpočinku, kupliarstvo, výroba detskej pornografie, rozširovanie detskej pornografie a podpora a propagácia sexuálnych patologických praktík. Takže, dámy a páni, za všetky tieto trestné činy pán minister navrhuje tým, že upravuje tú hranicu malé škody, väčšie škody a tak ďalej, navrhuje ukladať za všetky tieto trestné činy nižšie tresty ako tomu bolo doteraz práve tou zmenou definície škody. V niektorých prípadoch ale tento váš návrh ide ešte ďalej, keď pri trestných činoch ako sú krádež, rôzne podvody, pranie špinavých peňazí, úžera alebo daňové trestné činy sa znižujú tieto tresty nielen nepriamo cez zvýšenie hraníc jednotlivých škôd, ale aj priamo, čiže v konečnom dôsledku ešte viac zmenšujete postihy za tieto vymenované trestné činy. To všetko znamená, že z niektorých doterajších zločinov sa po tejto, alebo po schválení tejto novely Trestného zákona stanú prečiny a z niektorých prečinov len obyčajné priestupky. Poďme si ale povedať niekoľko konkrétnych príkladov, aby ste si to všetko mohli lepšie predstaviť. Takže za prvé, predstavme si takú situáciu, že nejaký asociál okradne chudobnú starenku o jej dôchodok, o celé jej mesačné živobytie vo výške 490 eur, teda do 500 eur. Keď uvažujeme, že priemerný dôchodok bol v októbri minulého roka na úrovni 517 eur, tak je jasné, že takáto vec sa nebude týkať len nejakého, nejakej malej skupiny dôchodcov, ale skutočne veľkého počtu slovenských dôchodcov. Za čias, čo v súčasnosti by to bol trestný čin a páchateľovi by hrozilo väzenie až na 2 roky, tak podľa návrhu tu prítomného pána ministra pôjde len o obyčajný priestupok, za ktorý dostane tento asociál, ktorý neľudsky pripraví starenku o jej celé mesačné živobytie, dostane maximálne pokutu. Toto je priamy dôsledok toho, že zvyšujeme tú hranicu z tých 266 eur na 500. Ale predstavme si aj inú situáciu, že ešte nejaký horší asociál, horší zlodej sa rozhodne okradnúť celú skupinu dôchodcov o ich posledné úspory v sume, dajme tomu, 4 500 alebo 4 900 eur, teda do 5 000 euro. Teraz by za to dostal 6 mesiacov až 3 roky, ale podľa vášho návrhu to budú maximálne 2 roky. A čo v prípade, že takýto asociál dôchodcov o tieto úspory nielenže okradne, ale zoberie ich po tom, čo ich brutálne zbije, čiže spácha lúpež? Dnes by musel za to ísť do väzenia na minimálne 7 rokov, maximálne 10 rokov väzenia. Vy však chcete, aby za lúpež takéhoto, takéhoto obnosu peňazí dostal len 2 až 8 rokov väzenia, čiže teoreticky len podmienku, keďže vieme, že do 3 rokov možno ukladať len podmienečný trest, a teda takýto asociál môže kľudne zostať na slobode. Rovnaký trest navrhujete aj pre ďalšiu skupinu kriminálnikov, ktorí, dajme tomu, vypália a zdevastujú domy viacerých slušných rodín a spôsobia im nie nejakú drobnú škodu, ale škodu vo výške až 240-tisíc eur. Čiže v tomto prípade z doterajších najmenej 7 rokov, ktoré by takíto ľudia dostali, takíto zločinci, robíte len 2 roky, teda teoreticky len podmienku, a z maximálnych 15 rokov, ktoré by dostali za to dnes, robíte len 8-ročný trest. Ak sa vám aj toto všetko zdá napriek tomu všetkému spravodlivé, tak uvediem ďalší príklad. Predstavme si nejakú skupinu výrastkov, ktorí sa rozhodnú zdemolovať už nie domy živých ľudí, ale už aj hroby mŕtvych ľudí pochovaných na cintoríne a spôsobia tak škodu do 50-tisíc euro. Teraz by za, teraz by to bol trestný čin hanobenia miesta posledného odpočinku a dostali by 1 až 5 rokov väzenia. Pre vás je to ale zrejme príliš prísne pre takúto skupinu kriminálnikov a zločincov, a preto navrhujete, aby sa ten trestný čin, za tento trestný čin dostali maximálne 2 roky väzenia. A nemusíme tu len hovoriť o nejakých asociáloch a o kadejakých výrastkoch, pretože právny štát je aj o tom, že efektívne a spravodlivo trestá aj predstaviteľov vládnej moci, pokiaľ ako verejní činitelia pošliapu zákon a dopustia sa úmyselne, dajme tomu, zneužitia svojej právomoci. Vy však idete znižovať aj tresty aj týmto doslova chrapúňom, pretože ak sa napríklad pri tom obohatia o 49-tisíc eur, čiže opäť do tých 50-tisíc eur, alebo občanom spôsobia takúto škodu, tak už podľa vašej novely nedostanú ako dnes 7 až 12 rokov väzenia, ale len 2 až 5 rokov väzenia, ak vôbec, pretože opäť konštatujem, že pri takýto nízkych trestoch môžu vyviaznuť títo kriminálnici len s podmienkou za zneužitie právomoci verejného činiteľa. Pán minister, vaša vláda sa dlhodobo štylizuje do takej úlohy protikorupčnej strany, ktorá chce potierať práve tento druh trestných činov. A je síce pravda, že v prípade tých trestných činov korupčných, tak tam zachovávate tie hranice rovnako. Ale sú to tu aj iné trestné činy, ktoré, za ktorými môže stáť korupcia, aj keď sa tá korupcia nepodarí dokázať. Napríklad trestný čin machinácie pri verejnom obstarávaní. Keď sa jednoducho niekto obohatí pri verejnej súťaži na úkor verejného majetku, nejaký úradník. Zoberme si, že takýto chamtivý úradník na ministerstve sa dá podplatiť nejakou zahraničnou firmou, vďaka čomu táto firma vyhrá verejné obstarávanie, aj keď slovenské firmy v súťaži budú lacnejšie, kvalitnejšie, lepšie, ale vyhrá to tá zahraničná firma, pretože ten úradník sa dá takto podplatiť. Spôsobí tak Slovensku škodu, dajme tomu, 240-tisíc euro. Korupciu mu v tomto prípade ale nedokážu, ale odsúdený by mohol byť práve za machinácie pri verejnom obstarávaní. Pôvodne by za to išiel sedieť na 7 až 12 rokov väzenia, po novom podľa vašej novely Trestného zákona dostane 2 až 8 rokov väzenia, čiže opäť teoreticky môže vyviaznuť len s podmienkou. A vaša akože protikorupčná vláda vychádza v ústrety aj daňovým podvodníkom, pretože za daňový podvod v sume do 50-tisíc eur už nepôjdu títo daňoví podvodníci sedieť na 4 až 10 rokov, ale len na 1 až 5 rokov. Čiže opäť zásadné zmiernenie trestov. Podobne s podmienkou budú môcť po novom vyviaznuť aj prevádzači, teda tí, ktorí za peniaze pašujú cez hranice, dajme tomu, na Slovensko rôznych nebezpečných migrantov. Ak takýto prevádzač dostane, dajme tomu, odmenu do 5-tisíc eur, ak sa zmestí do tejto sumy a prepašuje teda na Slovensko migrantov, tak z pôvodného trestu 7 až 10 rokov väzenia to vy znížite na len 3 až 8 rokov väzenia. No čo ma najviac dorazilo, pani poslankyne, páni poslanci, je to, že tu prítomný pán minister svojou veľkou novelou Trestného zákona ide pomáhať nielen tým kadejakým zlodejom, lupičom, podvodníkom, úžerníkom a skorumpovaným úradníkom, ale viete ešte komu? Výrobcom a predajcom detskej pornografie a drogovým dílerom. Dobre to počujete, výrobcom a predajcom detskej pornografie a drogovým dílerom. Pretože aj tí podľa vášho návrhu dostanú podstatne menšie tresty za svoje brutálne zločiny, ktorými zničili životy detí alebo tých ľudí, ktorí sú závislí od rôznych nebezpečných drog, dostanú podstatne nižšie tresty, ako by ich dostali dnes. Zoberme si takýto príklad, ak dnes nejaký úchylák zneužije trinásťročné dievča na výrobu detskej pornografie a zarobí pritom menej ako 50-tisíc euro, ale to je stále veľká suma, dajme tomu, 45-tisíc, 40-tisíc euro, tak pôjde sedieť na 10 až 15 rokov väzenia. Ale ak prejde táto vaša novela Trestného zákona, tak vy mu ten trest zmiernite tak, že z tých 10 rokov tej dolnej hranice urobíte len 4 a z tej hornej 15 rokov urobíte len 10. Takto to jednoducho vychádza. A nielen to, že, nielen to, lebo zločincom, ktorí takúto detskú pornografiu budú predávať, umožníte, aby vyviazli len s podmienkou, keď znižujete pôvodný trest odňatia slobody zo 4 až 10 rokov len na 1 až 5 rokov za predaj detskej pornografie. Povedzte mi teraz, pán minister, ktorá, ktorá chorá hlava na vašom ministerstve alebo v tých vašich komisiách, expertných skupinách, ktorá celé to volebné obdobie, odkedy ste to mali v programovom vyhlásení vlády až doteraz, kým ste s tým prišli, ktorá k tomuto niečomu mohla dospieť. Ako môžete trestať takýchto zločincov miernejšie, ako tomu bolo doteraz? Ako také niečo môže vôbec na svojom ministerstve dopustiť? A teraz, keďže nemám veľa času, tak prejdem ešte k tým drogovým dílerom. Hovoríte, že vaša novela Trestného zákona prísnejšie rozlišuje medzi užívateľmi drog a dílermi, teda tými, ktorí tie drogy predávajú. Tak sa teda na to pozrime. V skutočnosti dílerom tresty táto vaša novela Trestného zákona zásadne znižuje. Stačí len to, že nebudú priamo nachytaní pri predaji drog. Čiže nebudú im môcť policajti dokázať, že to dílovali. Súčasný Trestný zákon totiž vychádza pri rozlišovaní užívateľov a dílerov drog nielen z toho, či dotyčnému dokážu ten predaj alebo prevoz, alebo prepravu drog, ale v prípade, že to nedokážu aj z toho, koľko dávok drog má práve pri sebe vtedy, keď ho tí policajti kontrolujú, keď ho chytia. Ak má dnes niekto pri sebe, ak má dnes niekto pri sebe viac ako desať dávok tejto obvyklej dávky drogy, tak ak mu aj nedokážu, že tú, s tou drogou obchodoval, že ju niekde prepravoval, prevážal, že ju jednoducho predával, ak mu nedokážu to dílovanie, tak stále je na ňu pozerané v zmysle Trestného zákona ako na dílera. Minimálne teda pokiaľ ide o výšku toho trestu. Dostane trest ako by dostal ten díler, ktorého by priamo prichytili pri tom predaji. Ak presiahne to množstvo desať dávok, pri ktorých ho chytia. Tak je to napokon aj logické, keďže sotva môže niekto, kto má pri sebe, dajme tomu, 20 alebo 30 dávok drog tvrdiť, že ich má pre vlastnú potrebu. To je myslím si, že každému jasné, že pre vlastnú potrebu takýto človek asi drogu nemá, ale že ju má na dílovanie, len mu to, sa mu to nepodarilo preukázať. Dnešný systém je teda nastavený tak, že ak niekomu policajti nedokážu teda priamo dílovanie, ale preukážu, že pri sebe prechovával napríklad tisíc dávok nejakej drogy, a teraz sa nebavíme o nejakých, nejakých mäkkých drogách, ale o tvrdých drogách ako je napríklad heroín, tak sa fakticky pokladá za dílera a podľa toho je aj adekvátne potrestaný. Dnes by taký človek, ktorému síce toto dílovanie nedokážu, ale prichytia pri tom, ako má pri sebe tisíc dávok heroínu, tak za to dostane 10 až 15 rokov väzenia. Tak je tomu dnes, ak vychádzame z tej priemernej ceny heroínu. Vy ale tento systém radikálne meníte, pretože ak prejde táto vaša novela Trestného zákona, tak potom takýto díler, ktorého chytia s tisíc dávkami heroínu, už nedostane 10 až 15 rokov, ale len 2 až 6 rokov väzenia. Dva až šesť rokov väzenia. Z 10 až 15 to znižujete na 2 až 6 rokov väzenie pre človeka, ktorý je evidentne díler, keďže má pri sebe tisíc dávok heroínu. Koľko ľudských životov, koľko ľudských životov takýto človek dokáže zničiť preto, aby sa obohatil, tak o tom už ani nemusíme hovoriť, pretože to musí byť každému normálnemu človeku jasné. A teda tým, že to zníži nejakých 2 až 6 rokov, tak namiesto nepodmienečného trestu bude môcť opäť takýto díler vyviaznuť len s podmienkou a zostať na slobode. Keď si to všetko prerátate tak, ako to máte nastavené, tú prílohu, kde tam uvádzate tie jednotlivé množstva v gramoch, koľko môžu tí, tí ľudia mať pri seba, aby to bolo považované za prechovávanie a tak ďalej, tak takto to jednoducho vychádza. Ja pre krátkosť času skončím toto moje vystúpenie, pretože v tom, v tej novele Trestného zákona sa nachádza ešte omnoho viacej veľmi zlých vecí. Takých vecí, ktoré zasahujú, teda ktoré nielenže znižujú tie tresty za veľmi závažné trestné činy, ale zasahujú aj do slobody slova, zasahujú do slobody zhromažďovania, zasahujú do slobody vedeckého bádania. Dokonca chcete ísť po krku aj chovateľom hospodárskych zvierat, ktoré nedodržia nejakú vyhlášku, ktorú niekto z kompetentných orgánov stanoví, ale o tom budem viacej hovoriť potom v ústnej rozprave, do ktorej sa ešte prihlásim. Zatiaľ toľko len, z mojej strany všetko. Ale, pani poslankyne, páni poslanci, keď pre nič iné, minimálne pre toto uvažujte, či skutočne chcete podporiť takúto novelu Trestného zákona, ktorá vychádza v ústrety nielen nejakým zlodejom, nejakým oligarchom, korupčníkom, ale ktorá vychádza v ústrety dokonca drogovým dílerom a ľuďom, ktorí obchodujú s detskou pornografiou.